नॉर्थ कोरिया की ओर से भड़काऊ बयानबाजी लगातार जारी है। नॉर्थ कोरिया के विदेश मंत्री ने अपने देश के परमाणु हथियारों को न्याय की तलवार बताया है। इस बीच अमेरिकी राष्ट्रपति डॉनल्ड ट्रंप ने नॉर्थ कोरिया के तानाशाह किम जोंग-उन की आक्रामक कार्रवाई का जवाब देने की पूरी तैयारी कर ली है। ट्रंप ने कहा है कि उत्तर कोरिया के हालिया मिसाइल और परमाणु परीक्षणों पर उनका नजरिया अलग है और यह समस्या ऐसी स्थिति में पहुंच गई है जहां कुछ तो किया जाना चाहिए। उन्होंने कहा, ‘आखिर में मैं वहीं करूंगा जो अमेरिका के लिए उचित होगा, जो पूरी दुनिया के लिए ठीक होगा।’